Laat jou pad kruis met dié plaasstalle | Netwerk24
Honderde lede van twee vakbonde wat vir hoër salarisse en groter werksekerheid staak, het Woensdagoggend voor die SAL se hoofkantoor betoog.
Deur Ilse Zietsman 29 Oktober 2019 05:00
Plaas- of padstalle is so Suid-Afrikaans soos blatjang en bobotie, koeksisters en klapperys, tjops en tjips. Ilse Zietsman het by 'n paar gaan inloer.
Oudebosch is nie net 'n plaasstal nie – hulle het ook 'n toeriste-inligtingsentrum en is gelisensieer om wyn te verkoop.
Die Suid-Afrikaanse landskap sou heelwat droër daar uitgesien het as dié eet- en afdraaiplekkies nie daar was nie. Hier is 'n paar wat ek besoek het:
As jy op die R27 tussen Vanrhynsdorp en Nieuwoudtville ry, kan – en behoort – jy nie Bagdad Café mis te ry nie. Sodra dit lyk of jy twee duimgooiers op stoele langs die pad sien sit, kan jy maar gereedmaak vir afdraai.
Die twee pseudo-duimgooiers is opgestopte poppe met sweishandskoene vir hande.
Bagdad Café het sy eie vibe, soos jy aan die kleredrag van die voëlverskrikkerpoppe en 'n handgeskrewe bord teen die draad sal agterkom.
Die ruïne van Kruispad Kontantwinkel op Roete 62 wat nie die toets van tyd deurstaan het nie, maar wat 'n lieflike fotogeleentheid bied omdat dit so mooi verweer het.
Op die bord word kammakastige redes aangegee waarom dié padkafee dalk toe kan wees. Dit wissel van "Dis Maandag" tot "Dis bo 40 grade Celsius" en van "Babalas" tot "Genoeg gemaak gister" en "Sooibrand".
In die tuin staan 'n trekker en 'n skoppelmaai. 'n Winkelmannekyn sonder arms, maar darem met 'n kopdoek, kniel tussen vetplante.
Bagdad Café bedien yskoue gemmerbier en warm sop met roosterkoek of soetsuurdeegbrood, plaasontbyte, kerriemaalvleis, pannekoek, draairoomys en melktert.
Of jy nou binne of buite sit, jy gaan jou oopmond vergaap aan die dekor. 'n Geroeste voëlhokkie wat van die plafon hang, het genadiglik nie 'n kanarie binne-in nie; Coke-blikkie-blomme omraam 'n oopskuifvenster; 'n ou winkelboek is meer as 100 jaar oud (blaai versigtig); 'n paar goue polvye hang skunnig aan 'n regop kerskandelaar.
As daar munte in jou beursie is wat pla, pak anysbeskuit, ingelegde kwepers, piekeluie, sauerkraut, boeke en tydskrifte van vervloë dae, kweperlekkers, 'n bliklantern of 'n knobbelrige pampoen in jou kattebak. Daar is ook T-hemde van Bagdad Café te koop.
Wees gerus, die ablusiegeriewe is nie werklikwaar die "naaste bos" nie, soos 'n speelse pyltjie aandui nie. Wat jy wel om die hoek van die gebou sien, is 'n ry van Aspoestertjie se skoene wat al beter dae geken het.
Op die muur bokant die skoene staan: ". . . en wat het van Aspoestertjie geword?" Kyk rond tot jy die ongewone spieël sien.
Bagdad Café op die Knersvlakte is allesbehalwe 'n gewone kafee of koffiedrinkplek.
Hello Hopefield, Kerkstraat 42B, Hopefield aan die Weskus
Nommer asseblief? Dis waaraan jy dink – dis nou as jy oud genoeg is – as jy die rooi telefoonhokkie in Kerkstraat voor Hello Hopefield met die stilhouslag raaksien. Hello Hopefield is egter baie meer hedendaags as dié Afrikaanse TV-reeks van die 1970's en die rolprent wat daarop gevolg het.
Elke item op haar spyskaart is "eerlikwaar" tuisgemaak. Al waaroor sy bieg, is dat sy wel " 'n bekende tamatiesous uit 'n bottel" gebruik. Daarby ondersteun haar kombuis sover moontlik plaaslike verskaffers. Eiers van vrylopende hoenders kom van 'n kleinboer net buite die dorp; so ook die vleis soos springbok en volstruis wat voorgesit word.
Van volstruis gepraat, almal in die dorp praat deesdae van die nuutste toevoeging op Hello Hopefield se spyskaart: 'n fynproewer-volstruisburger wat met rooirissie en roketpesto voorgesit word.
By Hello Hopefield eet jy nie net gesond nie; die spyskaart spog met innoverende disse soos Franse roosterbrood wat van mosbolletjies gemaak word, kaas-en-ham-muffins en vegetariese lensieburgers met brie-kaas. Spokie, die grys-en-wit kat wat teen jou bene kom skuur, is Hello Hopefield se gelukbringer.
Nanaga Plaasstal, op die kruising van die N2 en R72, Port Elizabeth
Praat jy van Nanaga, praat jy van pasteie. Hier is hulle nie net gou by die bak nie, maar ook fluks, in stede van lui, by die vak, om 'n outydse spreekwoord nek om te draai.
Hoewel Nanaga nie net pasteie verkoop nie, is dié padstal seker die bekendste vir hul gebak. Pasteie word gaar of gevries, enkel of familiegrootte, verkoop.
Daar's te kies en keur: kaas-en-spek, hoender, biefstuk, peperbiefstuk, spinasie-en-feta, wildsvleis, lamskerrie en lamsvleis-met-ment. By Nanaga is ook roosterkoeke beskikbaar wat as padkos geniet kan word of by die huis gevul en gebak kan word. Verder kreun die rakke onder saadbrode, beskuit, koffiedoopkoekies, stroopwafels, blatjang, konfyt, kaas en biltong. Daar is ook 'n geskenkeafdeling.
Of jy nou buite, binne, in die koffiewinkel of biertuin sit, die Tsitsikammers kom maak kort voor lank 'n geselsie. Daar's speelplek vir jou kroos as die kuier dalk lank uitrek. As jy die uitgestalde rietmandjies en -besems op die stoep en al langs die tuinpaadjie bekyk, begin jy agterkom dis wat jy nódig het.
Nie net bied hulle proteaplaastoere aan nie, maar die meeste van die geskenke in die geskenkwinkel het proteamotiewe of is deur proteas geïnspireer. Aan die sykant van die gebou is 'n toeriste-inligtingsentrum waar jy meer oor Oos-Kaapse bestemmings kan uitvind.
Oudebosch Plaasstal is ook gelisensieer om wyn te verkoop.
Die oorspronklike Van Brakel Stoor dateer uit die 1920's. Vanaf die vroeë 1950's was dit 'n plaaslike kruidenierswarewinkel met 'n werktuigkundige wat trekkers en ander landboutoerusting kon versien en 'n bymekaarkomplek vir boere van die distrik.
In 2004 het Van Brakel Stoor soos dit vandag daar uitsien, sy deure geopen. Die boere gebruik nog steeds die "nuwe" padstal of restaurant as vergaderplek of om sommer net te kom koffie drink. As 'n baaspasteibakker soos 'n vriendin van my vir jou sê dat Van Brakel Stoor die beste padkospasteie verkoop wat sy ken, raak jy, soos ek, 'n gereelde indrawwer.
Tradisionele middagetes word ook bedien en konfyte, ingelegde vrugte, soetkoekies en jêmtertjies is te koop.